DEN EUROPÆISKE REVISIONSRETS ÅRSREGNSKAB FOR REGNSKABSÅRET 2016

(2017/C 371/02)

INDHOLDSFORTEGNELSE

ATTESTERING AF REGNSKABET

Attestering af Den Europæiske Revisionsrets årsregnskab for 2016

Den Europæiske Revisionsrets årsregnskab for regnskabsåret 2016 er opstillet i overensstemmelse med afsnit IX i finansforordningen vedrørende Den Europæiske Unions almindelige budget, de regnskabsregler, som Kommissionens regnskabsfører har fastlagt, og de regnskabsprincipper og metoder, som jeg selv har fastlagt.

Som regnskabsfører er jeg ansvarlig for at udarbejde og forelægge Den Europæiske Revisionsrets årsregnskab i overensstemmelse med finansforordningens artikel 68.

Jeg har fra den anvisningsberettigede, som har garanteret pålideligheden heraf, modtaget alle de oplysninger, der var nødvendige for opstillingen af regnskabet, som viser Den Europæiske Revisionsrets aktiver og passiver og budgetgennemførelsen.

Jeg attesterer herved, at jeg på grundlag af disse oplysninger og den kontrol, jeg har anset for at være nødvendig for underskrivelsen af regnskabet, har rimelig sikkerhed for, at regnskabet på alle væsentlige punkter giver et retvisende billede af Den Europæiske Revisionsrets finansielle stilling samt resultaterne af dens transaktioner og pengestrømmene.

REVISIONSBERETNING

Til ledelsen af

Den Europæiske Revisionsret

Vi har revideret det vedlagte årsregnskab for Den Europæiske Revisionsret, der omfatter balancen pr. 31. december 2016 og resultatopgørelsen, pengestrømsopgørelsen og opgørelsen over bevægelser i nettoaktiver i det afsluttede regnskabsår og et resumé af væsentlige regnskabspraksis samt andre forklarende informationer, og som starter på side XX og slutter på side YY.

Ledelsens ansvar for årsregnskabet

Ledelsen er ansvarlig for at opstille årsregnskabet i overensstemmelse med Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1) herefter »finansforordningen«, og Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til finansforordningen, samt for enhver intern kontrol, som ledelsen beslutter er nødvendig for, at der kan opstilles et retvisende årsregnskab uden væsentlig fejlinformation, uanset om denne skyldes besvigelser eller fejl.

Det ansvar, der påhviler virksomhedsrevisorer (»Réviseur d'entreprises agréé«)

Vi har til opgave at afgive en erklæring om årsregnskabet på grundlag af vores revision. Vi har udført revisionen i overensstemmelse med de internationale revisionsstandarder, som »Commission de Surveillance du Secteur Financier« har vedtaget for Luxembourg. Disse standarder kræver, at vi overholder etiske krav samt planlægger og udfører revisionen for at opnå høj grad af sikkerhed for, om årsregnskabet er uden væsentlig fejlinformation.

En revision omfatter udførelse af handlinger for at opnå revisionsbevis for beløbene og oplysningerne i årsregnskabet. De valgte handlinger afhænger af den vurdering, som virksomhedsrevisoren har foretaget, herunder vurderingen af risiciene for væsentlig fejlinformation i årsregnskabet, uanset om denne skyldes besvigelser eller fejl. Ved vurderingen af disse risici tager virksomhedsrevisoren hensyn til den interne kontrol, som skal sikre, at der udarbejdes et retvisende årsregnskab, og udformer revisionshandlinger, der er passende efter omstændighederne, men sigtet er ikke at afgive erklæring om, hvor effektiv den interne kontrol er. En revision omfatter endvidere en vurdering af, om den anvendte regnskabspraksis er passende, og om de regnskabsmæssige skøn, ledelsen har foretaget, er rimelige, samt en vurdering af den samlede præsentation af regnskabet.

Vi mener, at det tilvejebragte revisionsbevis er tilstrækkeligt og egnet som grundlag for vores revisionserklæring.

Erklæring

Det er vores opfattelse, at dette årsregnskab giver et retvisende billede af Den Europæiske Revisionsrets finansielle stilling pr. 31. december 2016 samt af resultatet af dens finansielle transaktioner og af dens pengestrømme og ændringer i nettoaktiver i det regnskabsår, der afsluttedes pr. denne dato, i overensstemmelse med Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1) herefter »finansforordningen« og Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til finansforordningen.